春臺引
作者：陳子昂
朝代：唐

paragraphs: 感陽春兮生碧草之油油，懷宇宙以傷遠，登高臺而寫憂。
遲美人兮不見，恐青歲之遂遒。
從畢公以酣飲，寄林塘而一留。
採芳蓀於北渚，憶桂樹於南州。
何雲木之美麗，而池館之崇幽。
星臺秀士，月旦諸子。
嘉青鳥之辰，迎火龍之始。
挾寶書與瑤瑟，芳蕙華而蘭靡。
乃掩白蘋，藉綠芷。
酒既醉，樂未已。
擊青鐘，歌淥水。
怨青春之萎絕，贈瑤臺之旖旎。
願一見而道意，結衆芳之綢繆。
曷余情之蕩漾，矚青雲以增愁。
悵三山之飛鶴，憶海上之白鷗。
重曰：羣仙去兮青春頹，歲華歇兮黃鳥哀。
富貴榮樂幾時兮，朱宮碧堂生青苔，白雲兮歸來。